Diari Oficial de la Generalitat Valenciana


Sumari del DOGV 10084, del 19-02-2025 (2025/2711)

DECRET 27/2025, de 18 de febrer, del Consell, pel qual es crea la Comissió Interdepartamental per a la Igualtat entre Dones i Hòmens.
-------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2025/02/18/27/dof/vci/html**

### Dades del document

Número de DOGV
:   10068

Data del DOGV
:   19-02-2025

Secció del DOGV
:   I. DISPOSICIONS GENERALS

Número del document
:   2025/2711

CVE
:   NUCW-E-4621-7864

Data del document
:   18-02-2025

Organisme emissor
:   Vicepresidència Primera i Conselleria de Servicis Socials, Igualtat i Vivenda

Tipus de document
:   Decret

Descriptors 

:   * Comissió Interdepartamental Per A la Igualtat Entre Dones i Hòmens
    * modalitats alternatives de solució de conflictes
    * arbitratge
    * organització administrativa

PREÀMBUL

La igualtat de drets entre dones i hòmens és un pilar bàsic de les societats democràtiques reconegut en tots els nivells normatius. En l'àmbit internacional, la Declaració Universal dels Drets Humans de 1948 és el punt de partida de la normativa en defensa de la igualtat de les dones, seguint amb la proclamació en 1975 de l'Any Internacional de la Dona per les Nacions Unides, que es considera com l'etapa d'inici de la promoció i tutela dels drets de les dones. D'igual rellevància, el 18 de desembre de 1979, l'Assemblea General de les Nacions Unides va aprovar la Convenció sobre l'Eliminació de totes les Formes de Discriminació contra la Dona (CEDAW), en la qual, a partir de la menció del principi d'igualtat de dones i hòmens, es definix per primera vegada la discriminació contra estes, i s'adopten diverses mesures destinades a erradicar les discriminacions contra les dones en els àmbits civil, polític, econòmic, cultural, i social. Així mateix, dins de l'Agenda de Desenrotllament Sostenible 2030, es troba l'ODS 5, relatiu a la igualtat de gènere i l'empoderament de totes les dones i xiquetes.

En l'àmbit europeu, destaca la Directiva 2006/54/CE, del Parlament Europeu i del Consell, de 5 de juliol de 2006, relativa a l'aplicació del principi d'igualtat d'oportunitats i igualtat de tracte entre hòmens i dones en assumptes d'ocupació, i la Directiva (UE) 2019/1158, del Parlament Europeu i del Consell, de 20 de juny de 2019, relativa a la conciliació de la vida familiar i la vida professional dels progenitors i els cuidadors, així com l'Estratègia per a la igualtat de gènere 2020-2025.

La Constitució Espanyola establix la igualtat com a valor superior de l'ordenament jurídic i es projecta amb una eficàcia transcendent de manera tal que les situacions de desigualtat esdevenen incompatibles amb l'orde de valors que la Constitució proclama.

L'Estatut d'Autonomia de la Comunitat Valenciana, en clara consonància amb el que s'establix en la Constitució, determina en l'article 10 que correspon a la Generalitat Valenciana, en l'àmbit de les seues competències, vetlar per la igualtat de drets d'hòmens i dones en tots els àmbits. D'altra banda, l'article 49.1.26 de l'esmentat Estatut d'Autonomia atribuïx a la Generalitat Valenciana competència exclusiva sobre promoció de la dona.

D'acord amb l'anterior, la Llei 9/2003, de 2 d'abril, per a la igualtat entre dones i hòmens, establix, entre els principis rectors de l'acció administrativa, que els poders públics valencians adoptaran les mesures apropiades per a modificar els patrons socioculturals de conducta assignats en funció del gènere, amb la finalitat d'eliminar els prejuís, els usos i els costums de qualsevol índole basats en la idea d'inferioritat o en funcions estereotipades de dones i hòmens contràries al principi d'igualtat.

Al seu torn, perquè l'acció institucional en la promoció de la igualtat entre dones i hòmens siga realment efectiva és fonamental la coordinació i el seguiment de les accions que la Generalitat Valenciana duga a terme en el seu àmbit d'actuació.

Per la seua part, el màxim òrgan encarregat de la direcció i execució de la política del Consell en matèria de polítiques d'igualtat correspon a la Vicepresidència i Conselleria de Servicis Socials, Igualtat i Vivenda, segons establix el Decret 132 /2023, de 10 d'agost, del Consell, d'aprovació del Reglament orgànic, a través de la Direcció General d'Igualtat i de l'Institut de les Dones, dependent de la Secretaria Autonòmica d'Igualtat i Diversitat.

De conformitat amb el que es preveu en l'article 25 de la Llei 5/1983, de 30 de desembre, del Consell, este podrà crear comissions interdepartamentals integrades per alts càrrecs de l'Administració valenciana per a l'estudia, coordinació, programació i, si és el cas, propostes de resolució de l'activitat interdepartamental en matèries sectorials comunes. Estes comissions tindran les facultats que els atribuïsca el seu decret de creació. El seu funcionament es regularà també per decret.

En conseqüència, de conformitat amb el que es disposa en els articles 18.f), 28.c), 33.1 i 43 de la Llei 5/1983, del Consell, sobre potestat reglamentària, i tenint en compte els informes preceptius i la realització del preceptiu tràmit d'audiència, d'acord amb el Decret 24/2009, de 13 de febrer, del Consell, sobre la forma, l'estructura i el procediment d'elaboració de projectes normatius de la Generalitat, a proposta de la vicepresidenta primera i consellera de Servicis Socials, Igualtat i Vivenda, i amb la deliberació prèvia del Consell, en la reunió del dia 18 de febrer de 2025,

DECRETE

*Article 1. Objecte*

Este decret té per objecte la creació i la regulació de la Comissió Interdepartamental per a la Igualtat entre Dones i Hòmens, que impulsarà, coordinarà i supervisarà l'aplicació del principi d'igualtat d'oportunitats i la perspectiva de gènere en les polítiques públiques de la Generalitat.

*Article 2. Naturalesa jurídica i adscripció*

La Comissió Interdepartamental per a la Igualtat entre Dones i Hòmens és un òrgan col·legiat de coordinació i seguiment en matèria d'igualtat, adscrit al departament de la Generalitat que tinga atribuïdes les competències transversals en matèria d'igualtat de gènere.

*Article 3. Funcions*

Corresponen a la Comissió Interdepartamental per a la Igualtat entre dones i hòmens les funcions següents:

1. Promoure l'aplicació del principi d'igualtat d'oportunitats i la perspectiva de gènere en les polítiques públiques de la Generalitat.

2. Coordinar les actuacions en matèria d'igualtat entre dones i hòmens de les polítiques públiques de la Generalitat.

3. Realitzar el seguiment del compliment, desenrotllament i aplicació de la normativa en matèria d'igualtat en les polítiques públiques de la Generalitat.

4. Identificar els obstacles que impedisquen o dificulten el dret d'igualtat de tracte i oportunitats entre dones i hòmens.

5. Qualsevol altra que poguera correspondre-li en relació amb el dret d'igualtat de tracte i d'oportunitats entre dones i hòmens.

*Article 4. Composició*

1. La Comissió Interdepartamental per a la Igualtat entre dones i hòmens tindrà la composició següent:

a) Presidència, que correspondrà a la persona titular de la conselleria que tinga atribuïdes les competències en matèria d'igualtat. En cas de vacant, absència, malaltia o una altra causa legal, serà substituïda per la persona titular de la vicepresidència de la Comissió.

b) Vicepresidència, que correspondrà a la persona titular de la secretaria autonòmica que tinga atribuïdes les competències en matèria d'igualtat. En cas de vacant, absència, malaltia o una altra causa legal, serà substituïda per la persona de l'òrgan directiu competent en matèria d'igualtat.

c) Vocalies, que correspondran a una persona titular d'una secretaria autonòmica designada pel titular de la presidència i de la resta dels departaments del Consell.

Les persones titulars de les vocalies seran substituïdes, en cas de vacant, absència, malaltia o una altra causa legal, per persones titulars d'una secretaria autonòmica, amb la designació prèvia de la persona titular de la presidència o de la conselleria respectiva.

d) Secretaria, que correspondrà a la persona titular de l'òrgan directiu competent en matèria d'igualtat. La suplència de la persona titular de la secretaria, en cas de vacant, absència, malaltia o una altra causa legal, correspondrà a una persona titular d'un altre òrgan directiu de la mateixa conselleria.

Totes elles tindran veu i vot en el ple de la Comissió.

La composició de la Comissió procurarà que hi haja una representació equilibrada entre dones i hòmens en virtut del que disposa la Llei orgànica 3/2007, de 22 de març, per a la igualtat efectiva de dones i hòmens, així com l'article 10 Llei 9/2003, de 2 d'abril, per a la igualtat entre dones i hòmens.

2. La Comissió podrà disposar d'un secretariat administratiu, que serà designat per qui ostente la secretaria de la Comissió.

3. Podrà convocar-se a les reunions de la Comissió, amb veu però sense vot, les persones titulars de la presidència de les diputacions provincials, així com la persona titular de la presidència de la Federació Valenciana de Municipis i Províncies.

Així mateix, als efectes d'informar i assessorar l'òrgan col·legiat, la persona titular de la presidència podrà convocar a les reunions de la Comissió, amb veu però sense vot, a iniciativa pròpia o a proposta de qualsevol membre, i sempre que els assumptes sotmesos a debat ho facen necessari o convenient, persones externes especialistes en la matèria de la qual es tracte.

*Article 5. Règim de funcionament*

1. La Comissió Interdepartamental per a la Igualtat entre Dones i Hòmens es reunirà en la sessió ordinària, amb la convocatòria prèvia dins del termini i en la forma corresponent ordenada per qui n'ostente la presidència, una vegada a l'any, i en la sessió extraordinària sempre que la importància dels assumptes a tractar així ho requerisca, per decisió de la presidència o quan ho sol·licite un terç de les persones que la integren.

2. La convocatòria, el règim de les sessions, l'adopció d'acords, les actes, les funcions de la presidència i la secretaria, el seu règim de substitució i, en general, el funcionament intern de la Comissió Interdepartamental per a la Igualtat entre Dones i Hòmens, s'ajustaran al que es disposa amb caràcter bàsic per als òrgans col·legiats de les diferents administracions públiques i, supletòriament, al que es preveu per als òrgans col·legiats de l'Administració General de l'Estat en la legislació vigent en matèria de règim jurídic del sector públic.

3. D'acord amb el que es disposa en la legislació reguladora de règim jurídic del sector públic, es podrà constituir, convocar, celebrar sessions, adoptar acords i remetre actes tant de manera presencial com a distància. En les sessions que se celebren a distància, les persones que la componen podran trobar-se en diferents llocs sempre que s'assegure per mitjans electrònics, considerant-se també com a tals els telefònics, i audiovisuals la seua identitat o la de les persones que les suplisquen, el contingut de les seues manifestacions i el moment en què estes es produïxen, així com la interactivitat i intercomunicació entre elles en temps real i la disponibilitat dels mitjans durant la sessió. Entre altres, es consideraran mitjans electrònics vàlids el correu electrònic, les audioconferències i les videoconferències.

4. Sense perjuí del que es disposa en els apartats anteriors, la Comissió Interdepartamental per a la Igualtat entre Dones i Hòmens podrà aprovar normes pròpies de funcionament intern.

5. La Comissió Interdepartamental per a la Igualtat entre Dones i Hòmens podrà demanar als òrgans de l'Administració de la Generalitat i de les entitats del sector públic instrumental vinculades a esta o que en depenen, així com d'altres comissions, totes aquelles dades i informes que considere necessaris per al millor desenrotllament de les seues funcions.

*Article 6. Comissió Tècnica per a la Igualtat entre Dones i Hòmens*

1. Es crea, en el si de la Comissió Interdepartamental per a la Igualtat entre Dones i Hòmens, la Comissió Tècnica per a la Igualtat entre Dones i Hòmens de naturalesa permanent amb la finalitat de donar suport i assessorament tècnic necessari a la Comissió per al correcte acompliment de les seues funcions.

Les funcions d'este grup són les d'estudi, informe i proposta en relació a les qüestions que se li atribuïsquen. No pot adoptar acords que en tot cas corresponen a la Comissió.

2. La Comissió Tècnica per a la Igualtat entre Dones i Hòmens exercirà les funcions següents:

a) Estudiar i analitzar les necessitats per a la consecució dels objectius que marca la normativa en matèria d'igualtat.

b) Fer propostes de plans, projectes o accions per a elevar-los a la Comissió Interdepartamental per a la Igualtat entre Dones i Hòmens.

c) Impulsar i coordinar les actuacions necessàries per a implantar les mesures necessàries per a la consecució dels objectius acordats per la Comissió Interdepartamental per a la Igualtat entre Dones i Hòmens.

d) Analitzar les peticions de suport i consultes rebudes per part dels departaments del Consell i entitats del sector públic, i proposar solucions, facilitant l'intercanvi d'experiències.

e) Constituir grups de treball per a abordar les tasques que es deriven de les activitats previstes en els apartats anteriors.

3. La Comissió Tècnica tindrà la composició següent:

a) Presidència, que correspondrà a la persona titular de la subdirecció general competent en matèria d'igualtat. En cas de vacant, absència, malaltia o una altra causa legal, serà substituïda per la persona titular del servici competent en matèria d'igualtat.

b) Secretaria, que correspondrà a la persona titular del servici competent en matèria d'igualtat. La suplència de la persona titular de la secretaria, en cas de vacant, absència, malaltia o una altra causa legal, correspondrà a una persona amb rang mínim de cap de secció del servici esmentat.

c) Les vocalies correspondran a les persones que desenrotllen les funcions en la unitat d'igualtat de cada departament del Consell, designades per l'òrgan de qui depenguen orgànicament. També formarà part de les vocalies la persona que ocupe el càrrec de cap d'unitat de coordinació de les unitats d'igualtat.

Les persones titulars de les vocalies seran substituïdes, en cas de vacant, absència, malaltia o una altra causa legal, per les persones que designe l'òrgan de qui depén orgànicament el vocal titular. La persona que ocupe el càrrec de cap d'unitat de coordinació de les unitats d'igualtat serà substituïda per la persona que designe la persona titular del servici al qual s'adscriu.

Totes elles tindran veu i vot en el ple de la Comissió Tècnica.

4. El règim de funcionament serà el següent:

a) La convocatòria, el règim de les sessions i d'adopció d'acords i, en general, el funcionament d'esta comissió s'ajustarà al que establix la normativa vigent reguladora del règim jurídic dels òrgans col·legiats de les administracions públiques.

b) La persona que exercisca la presidència podrà adoptar totes les decisions que siguen necessàries per a agilitzar i facilitar el funcionament d'esta comissió i dels grups de treball que es constituïsquen.

c) La Comissió Tècnica es reunirà, amb caràcter ordinari, dos vegades a l'any i, amb caràcter extraordinari, quan la presidència ho estime necessari, quan ho sol·licite qualsevol dels grups de treball que puguen constituir-se en el seu si i, en tot cas, sempre que així ho requerisca la Comissió Interdepartamental per a la Igualtat entre Dones i Hòmens.

*Article 7. Protecció de dades de caràcter personal*

1. Els tractaments de dades personals que es realitzen en compliment d'esta norma s'ajustaran al que disposa el règim jurídic europeu i estatal en matèria de protecció de dades de caràcter personal.

2. Les dades de les persones que integren els òrgans col·legiats d'igualtat regulats en esta norma es tractaran de conformitat amb el que disposa la normativa vigent en matèria de protecció de dades, complint amb els principis relatius al tractament i amb el deure d'informar-ne les persones interessades. Així mateix, les persones que formen part dels òrgans tindran el deure de confidencialitat de la informació que coneguen en el desenrotllament de les seues funcions.

3. Les administracions públiques o entitats que, d'acord amb el que establix esta norma, proposen persones per a ser membres de la Comissió Interdepartamental per a la Igualtat entre Dones i Hòmens hauran de proporcionar-los a elles prèviament la informació sobre protecció de dades, d'acord amb l'obligació derivada dels articles 13 i 14 del Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques respecte al tractament de dades personals i a la lliure circulació d'estes dades, i pel qual es deroga la Directiva 95/46/CE (Reglament general de protecció de dades).

DISPOSICIONS ADDICIONALS

*Primera. Incidència pressupostària*

L'execució i el desplegament d'este decret no té cap incidència en la dotació dels capítols de gasto de la Generalitat i, en tot cas, haurà d'atendre's amb els seus mitjans personals i materials.

*Segona. Constitució de la Comissió*

En el termini màxim de sis mesos des de l'entrada en vigor d'este decret es constituirà la Comissió Interdepartamental per a la Igualtat entre Dones i Hòmens, de conformitat amb la composició que este decret determina.

DISPOSICIONS FINALS

*Primera. Habilitació normativa*

Es faculta la persona titular de la conselleria amb competències en matèria d'igualtat per a dictar les disposicions necessàries per a complir i desplegar este decret.

*Segona. Entrada en vigor*

Esta decret entrarà en vigor l’endemà de publicar-se en el *Diari Oficial de la Generalitat Valenciana*.

  

València, 18 de febrer de 2025

Carlos Mazón Guixot

President de la Generalitat

Susana Camarero Benítez

Vicepresidenta primera i consellera de Servicis Socials, Igualtat i Vivenda


Còpia Permalink ELI